**ΤΟ ΚΟΥΚΛΟΘΕΑΤΡΟ**

Όλα τα είδη θεάτρου, αναμφίβολα, μαγεύουν την παιδική ψυχή. Άλλωστε, το θεατρικό έργο επιδρά πάνω μας όπως ένα έργο τέχνης. Συγκινεί, γοητεύει, διεγείρει τη φαντασία και το σημαντικότερο διδάσκει. Το κουκλοθέατρο αποτελεί ένα είδος θεάτρου στο οποίο δρουν κούκλες τι οποίες ζωντανεύουν άνθρωποι, κρυμμένοι τις περισσότερες φορές από τους θεατές. Μας δίνει την δυνατότητα να παρουσιάσουμε και να ζωντανέψουμε πρόσωπα και διάφορες καταστάσεις που δεν διαδραματίζονται στα άλλα είδη του θεάτρου. Παρόλο που παραμερίστηκε από τον κινηματογράφο και την τηλεόραση, το κουκλοθέατρο εξακολουθεί να προσφέρει ακόμη και σήμερα στα παιδιά αρκετή από τη μαγεία του και αν συνεχίζει να αποτελεί κάτι το ξεχωριστό ανάμεσα στα άλλα είδη θεάματος.

**Η ΠΡΟΕΛΕΥΣΗ**

Η ιστορία του κουκλοθέατρου είναι μακρόχρονη και τα πρώτα δείγματα εμφανίζονται στη αρχαιότητα ή σε κάποια έθιμα.

Στην Ευρώπη του μεσαίωνα υπήρχε μία γιορτή «των τρελών» (έθιμο περιόδου καρναβαλιού) και εκεί δημιουργήθηκε μία κούκλα με μπαστούνι, η επονομαζόμενη σήμερα «Μαρότα».

Παρόμοιο φαινόμενο θα μπορούσε να χαρακτηρίσει κανείς αυτό των αποκριάτικων «ανδρεικέλων» το οποίο παρουσιάζονταν στην Αθήνα επί Τουρκοκρατίας αλλά και αργότερα.

Επίσης, η κατάχρηση του τύπου Πουλτσινέλλα (κωμικός του θεάματος της Commedia dell’arte) από κατώτερους ηθοποιούς του 18ου αι., στην περίοδο των καρναβαλιών, προκάλεσε την μεταμόρφωση του από ζωντανού, σε άψυχη μαριονέτα. Αυτός είναι και ο σημαντικότερος χαρακτήρας της κούκλας-γαντιού.

Στην Ελλάδα το κουκλοθέατρο πρωτοεμφανίζεται στη Ζάκυνθο το 1870 με τον ήρωα του, τον Φασουλή. Είδος κουκλοθεάτρου αποτελεί και το θέατρο σκιών με τη διαφορά ότι οι μορφές είναι δυσδιάστατες περνούν ανάμεσα σε μία ημιδιάφανη οθόνη και στον φωτισμό.

**ΕΙΣΑΓΩΓΗ ΣΤΗΝ ΠΑΙΔΑΓΩΓΙΚΗ ΠΡΑΞΗ**

Η κούκλα και γενικότερα το κουκλοθέατρο ως μέσο αγωγής αποτελεί μία πολύπλευρη εκφραστική δραστηριότητα. Η κούκλα στα χέρια του παιδιού είναι μια ένα παιχνίδι που συμβάλλει ουσιαστικά στη

* Σωματική
* Ψυχική
* Κοινωνική ανάπτυξη

Χρησιμοποιείται από το παιδί σαν μέσο για να στείλει μηνύματα που αφορούν τις ανάγκες και τις επιθυμίες του. Μέσα από αυτή θα εκφραστεί και θα εκτονωθεί συναισθηματικά.

Η κούκλα σαν παιχνίδι και το παιχνίδι σαν λειτουργία σχετίζεται με τα στάδια ανάπτυξης του παιδιού.

Η κατασκευή της κούκλας συμβάλλει στην ανάπτυξη και στην άσκηση της λεπτής κινητικότητας (ως άσκηση των αρθρώσεων και της λεπτής κίνησης).

Το παιδί κατασκευάζει και συγχρόνως δημιουργεί. Φαντάζεται, πριν ακόμη φτιάξει την κούκλα του, πως θα ενεργήσει.

Το παιδί βγαίνει σιγά-σιγά από το καβούκι του για να ενταχθεί στον περίγυρο του και να ενσωματωθεί στην ομάδα των συνομηλίκων του, γεγονός που συνεπάγεται στην ένταξη του στην κοινωνία.

Στην πρώτη φάση της νηπιακής ηλικίας το παιχνίδι ισοδυναμεί με τη σκέψη, εφόσον τα πρώτα στάδια της σκέψης είναι εσωτερικευμένες πράξεις.

Το κουκλοθέατρο προσφέρει στα παιδιά ερεθίσματα με τα οποία εμπλουτίζεται τόσο ψυχοσυναισθηματικά όσο και νοητικά. Η κούκλα το παραμύθι και οι λειτουργίες του θεάτρου συντελούν ώστε το παιδί να βιώνει τους χώρους του φανταστικού, του συμβολικού και του πραγματικού.

Μέσα από τις ιστορίες των ηρώων δίνεται η δυνατότητα στο παιδί να ταυτιστεί με την κούκλα, να βιώσει καταστάσεις , γεγονότα, συναισθήματα, να μπει σε ένα κόσμο μαγικό και φανταστικό, να νιώσει ανακούφιση και αισιοδοξία, να επικοινωνήσει με την κούκλα και γενικότερα να ψυχαγωγηθεί.

Η μεγαλύτερη και σημαντικότερη επίδραση της κούκλας ασκείται στο παιδί, όταν το ίδιο δημιουργήσει τη δική του κούκλα και φτάσει μέχρι το ανέβασμα μιας κουκλοθεατρικής παράστασης. Έτσι τα παιδιά από θεατές γίνονται δημιουργοί.

Με την κατασκευή μιας κούκλας από το ίδιο το παιδί, το όφελος είναι αρκετά σημαντικό καθώς:

* **Αναπτύσσεται η λεπτή κινητικότητα.**
* **Ενισχύεται η διάθεση για πειραματισμό και εξερεύνηση των διάφορων υλικών.**
* **Αναπτύσσεται η δημιουργικότητα και η συνθετική ικανότητα.**
* **Προάγεται το συναίσθημα και η συνεργατική διάθεση με τα άλλα παιδιά.**

**Όταν τα μικρά παιδιά ασχολούνται με την κίνηση και την έκφραση της κούκλας:**

* **Εκλεπτύνεται και εξελίσσεται τόσο η κινητικότητα όσο και οι κινητικές δεξιότητες τους.**
* **Εμπλουτίζεται το λεξιλόγιο τους, καλλιεργείται ο προφορικός λόγος και βελτιώνεται η επικοινωνία μέσα από την έκφραση του εσωτερικού τους κόσμου, των επιθυμιών, των ονείρων και των εμπειριών τους.**
* **Καλλιεργείται και οργανώνεται η σκέψη, η προσοχή, η μνήμη, η παρατηρητικότητα και η ευρηματικότητα.**

Το κουκλοθέατρο θεωρείται σπουδαίο μέσο αγωγής είτε χρησιμοποιείται από τον/την παιδαγωγό είτε από τα παιδιά.

**ΕΦΑΡΜΟΓΕΣ ΤΟΥ ΚΟΥΚΛΟΘΕΑΤΡΟΥ ΣΤΗΝ ΤΑΞΗ**

Το κουκλοθέατρο μπορεί να ενταχθεί στην εκπαιδευτική διαδικασία στο σχολείο με τους εξής τρόπους:

* Δημιουργία μιας γωνιάς με κούκλες
* Ύπαρξη της κούκλας της τάξης
* Κατασκευή κούκλας από τα παιδιά
* Παρακολούθηση επαγγελματικής παράστασης
* Αυτοσχεδιασμοί από τα παιδιά με τις κούκλες

Ο/η παιδαγωγός με τη χρήση του κουκλοθεάτρου μπορεί να διαχειριστεί πολλά θέματα στο χώρο του σχολείου, ανάλογα φυσικά με την ηλικία των παιδιών, τα ενδιαφέροντα και τις ανάγκες τους.

Ενδεικτικά αναφέρονται οι εξής προτάσεις:

* Θέματα περιβαλλοντικής διαπαιδαγώγησης
* Θέματα υγιεινής διατροφής, υγείας και υγιεινής του σώματος
* Θέματα κυκλοφοριακής αγωγής και πρώτων βοηθειών
* Πειράματα από τον κόσμο των φυσικών επιστημών
* Προσεγγίσεις της τεχνολογίας
* Θέματα διαπολιτισμικής εκπαίδευσης
* Θέματα μουσειακής εκπαίδευσης
* Καθημερινά θέματα από τη ζωή του σχολείου ή του οικογενειακού περιβάλλοντος

**ΕΙΔΗ ΚΟΥΚΛΟΘΕΑΤΡΟΥ**

* Θέατρο αντικειμένων (Οι ήρωες είναι διάφορα αντικείμενα που παριστάνουν τον εαυτό τους)
* Θέατρο Σκιών
* Κουκλοθέατρο
* Μαύρο θέατρο (Σύγχρονο είδος θεάτρου στην οποία χρησιμοποιείται η τεχνική του black light).

**EIΔΗ ΚΑΙ ΤΥΠΟΙ ΚΟΥΚΛΑΣ**

Υπάρχουν διάφορα είδη κούκλας που μπορεί κάποιος να χρησιμοποιήσει στο κουκλοθέατρο, ανάλογα με τον τρόπο κατασκευής και χειρισμού της. Οι βασικοί τύποι είναι οι παρακάτω:

* **Γαντόκουκλα**. Ο πιο συνηθισμένος τύπος κούκλας όπου φοριέται στο χέρι σαν γάντι. Το κεφάλι της κούκλας είναι φτιαγμένο από διάφορα υλικά (ξύλο, λάστιχο, ύφασμα, πεπιεσμένο χαρτί) και έχει μια τρύπα από κάτω, ώστε να χωράει ο δείκτης του χεριού του χειριστή. Το σώμα της αποτελείται από ένα υφασμάτινο φόρεμα με μικρά μανίκια και είναι αρκετά μακρύ ώστε να μην φαίνεται ο καρπός του χειριστή. Το χέρι του χειριστή μπαίνει μέσα σε αυτό το φόρεμα με τέτοιο τρόπο ώστε ο αντίχειρας και τα μεσαίο δάχτυλο να βρίσκονται στα δύο μανίκια και ο δείκτης στην τρύπα στο κάτω μέρος του κεφαλιού της κούκλας.

Το παίξιμο αυτής της κούκλας χρειάζεται αρκετή εξάσκηση στα δάχτυλα ώστε να μπορεί να κινείται η κούκλα πειστικά και όχι ανεξέλεγκτα. Το μειονέκτημα της γαντόκουκλας είναι ότι λόγω του μικρού μεγέθους είναι δυσδιάκριτη από μεγάλη απόσταση. Μερικά από τα πλεονεκτήματα της είναι: η άμεση επαφή και ταύτιση του σώματος της κούκλας με του χειριστή της, με αποτέλεσμα να είναι πιο ζωντανή και μεταδοτική η κίνηση της κούκλας, είναι μια γρήγορη και ευκίνητη κούκλα που μπορεί να κάνει πολύπλοκες κινήσεις όπως να τα τρέξει, να πηδήξει, να μαφειρέψει κλπ.

* **Μαριονέτα**. Πρόκειται για ολόσωμες κούκλες με κινούμενα μέλη, στα οποία η κίνηση γίνεται με νήματα. Το κεφάλι της κούκλας μπορεί να είναι φτιαγμένο από ξύλο, χαρτοπολτό, πηλό ή άλλα υλικά. Αντίστοιχα το σώμα είναι φτιαγμένο από τα προαναφερθέντα υλικά και από διάφορα σημεία του ξεκινούν νήματα τα οποία καταλήγουν σε ένα χειριστήριο, το οποίο συνήθως έχει σχήμα σταυρού.
* **Μαρότα**. Αυτός ο τύπος κούκλας κινείται με ένα ξύλινο ραβδί, που διαπερνάει το σώμα και καταλήγει στο κεφάλι της. Το κεφάλι της είναι φτιαγμένο από ξύλινο μπαλάκι ή από φενιζόλ ή από χαρτοπολτό και είναι στερεωμένο σε ένα ξύλο. Ο χειριστής κρατάει τη μαρότα από το ξύλο ενώ ο δείκτης και ο αντίχειρας είναι στα μανίκια του ριχτού φορέματος. Μια άλλη παραλλαγή της μαρότας είναι η αναδυόμενη κούκλα η οποία στηρίζεται σε ένα ξύλινο ραβδί το οποίο περνάει από ένα χωνί που είναι στερεωμένο στο τελείωμα του φορέματος της κούκλας και δίνει έτσι την δυνατότητα στην κούκλα να εμφανίζεται και να εξαφανίζεται μέσα από ένα χωνί με την κατάλληλη κίνηση του ραβδιού.
* **Δαχτυλόκουκλα**. Είναι συνήθως φτιαγμένη από ύφασμα, χαρτόνι ή χαρτί και προσαρμόζεται σε κάποιο από τα δάχτυλα του χεριού (κατάλληλος για παιδιά προσχολικής ηλικίας). Οι δαχτυλόκουκλες μπορούν να παιχτούν είτε φανερά κρατώντας τες μπροστά σε όλους είτε με τον παίκτη κρυμμένο.
* **Επίπεδες κούκλες**. Πρόκειται για κούκλες φτιαγμένες από χαρτί, χαρτόνι, ύφασμα κολλημένο σε χαρτόνι. Στερεώνονται σε ξύλο ή σύρμα και κατασκευάζονται εύκολα και γρήγορα από τα παιδιά. Οι φιγούρες μπορούν να ζωγραφιστούν από τα παιδιά και μετά να κοπούν και να κολληθούν μέσα σε χαρτόνια.
* **Γιγαντόκουκλα**. Είναι ολόσωμη κούκλα σε μεγάλο μέγεθος και είναι συνήθως φτιαγμένη από χαρτοπολτό, φενιζόλ, αφρολέξ ή ξύλο. Αυτές οι κούκλες στηρίζονται σε μία επιφάνεια με προσαρμοσμένα ροδάκια και κινούνται από πίσω από έναν χειριστή ή προσαρμόζονται στο σώμα του χειριστή και παίζουν ταυτόχρονα ή στερεώνονται σε μεγάλα ξύλα και παίζονται πλέον από δύο ή περισσότερους χειριστές.
* **Κούκλα Bunraku**. (ιαπωνικό θέατρο κούκλας)
* **Κούκλες-φιγούρες θεάτρου σκιών** .

**ΜΕΡΙΚΕΣ ΙΔΕΕΣ ΓΙΑ ΤΗΝ ΚΑΤΑΣΚΕΥΗ ΔΙΑΦΟΡΩΝ ΤΥΠΩΝ ΚΟΥΚΛΑΣ**

* Κούκλες με το σώμα μας. (δάχτυλα, πατούσες)
* Κούκλες από φρούτα και λαχανικά.
* Κούκλες από άχρηστο υλικό.(πλαστικά μπουκάλια, συσκευασίες τροφιμών, καλλυντικών, σαμπουάν, απορρυπαντικών, σκούπες, μυγοσκοτώστρες, ξύλινες κουτάλες, σφουγγάρια, αφρολέξ, παλιές κάλτσες)

**Η ΣΚΗΝΗ ΤΟΥ ΚΟΥΚΛΟΘΕΑΤΡΟΥ**

Το κουκλοθέατρο μπορεί να παιχτεί με πολλούς τρόπους, ακόμη και χωρίς σκηνή. Φυσικά υπάρχουν πολλά έτοιμα είδη ξύλινων κατασκευών για κουκλοθέατρο αλλά στα σχολεία μπορούν οι παιδαγωγοί και τα παιδιά να κατασκευάσουν εύκολα αυτοσχέδια σκηνικά κουκλοθεάτρου.

Είναι σημαντικό πριν το ξεκίνημα μιας κουκλοθεατρικής παράστασης να έχει βεβαιωθεί ο/η παιδαγωγός ότι βλέπουν όλα τα παιδιά ώστε να κυλήσει ήρεμα το έργο και να αποφευχθούν διακοπές, ανησυχία και εκνευρισμοί.

**ΤΑ ΣΚΗΝΙΚΑ ΤΟΥ ΚΟΥΚΛΟΘΕΑΤΡΟΥ**

Η κατασκευή των σκηνικών είναι θέμα φαντασίας του παιδαγωγού και των παιδιών. Για την κατασκευή τους μπορούν να χρησιμοποιηθούν αρκετές τεχνικές όπως κολάζ, τύπωμα, ζωγραφική καθώς και διάφοροι συνδυασμοί υλικών όπως χαρτόνι, χαρτί του μέτρου, ύφασμα, σεντόνι κτλ.

Τα σκηνικά πρέπει να είναι ανάλογα με το θέμα του έργου που θα παιχτεί και να είναι απλά και λιτά για να μην τραβούν την προσοχή των παιδιών με αποτέλεσμα να αποπροσανατολίζονται από τη δράση των ηρώων-κούκλων.

**ΤΟ ΣΕΝΑΡΙΟ**

***ΔΟΜΗ ΣΕΝΑΡΙΟΥ***

1. Εισαγωγή χαρακτήρων/ήρωας
2. Αποστολή του ήρωα
3. Εμφάνιση εμπόδιο-προβλήματος
4. Βοήθεια του ήρωα
5. Σύγκρουση
6. Λύση-τέλος

***ΕΠΙΠΛΕΟΝ ΣΥΜΒΟΥΛΕΣ***

Είναι καλό η εισαγωγή των χαρακτήρων να μην καταλαμβάνει παραπάνω από το 1/3 του συνολικού σεναρίου.

Στην τρίτη ενότητα το εμπόδιο μπορεί να είναι εξωτερικό (αναταραχή της ισορροπίας της κατάστασης που βρίσκεται ο ήρωας) ή εσωτερικό (προσωπική αναζήτηση του ήρωα που είτε τον οδηγεί σε σύγκρουση με το περιβάλλον του είτε προκύπτουν δυσκολίες στον δρόμο αυτής της αναζήτησης).

Στην πρώτη ενότητα η ανάπτυξη των χαρακτήρων είναι πιο ενδιαφέρουσα αν είναι αντιθετική, δλδ να αντιδρούν εντελώς διαφορετικά απέναντι στο πρόβλημα.

Το σενάριο δεν πρέπει να οδηγεί στη λύση στη μέση του έργου ούτε να επιτελείται απότομα στο τέλος. Πρέπει να οδηγούμαστε ομαλά στο τέλος. Είναι σκόπιμο να μην υπερφορτώνουμε το σενάριο με πληροφορίες που θα επιφέρουν βεβιασμένες λύσεις. Ταυτόχρονα πρέπει, όμως, να διατηρείται το ενδιαφέρον της ιστορίας.

Οι χαρακτήρες δεν πρέπει να είναι παρόμοιοι. Πρέπει να είναι διακριτοί και μεταξύ τους αλλά και ως προσωπικότητες. Πρέπει να έχουν ισχυρά χαρακτηριστικά, όχι όμως πάρα πολλά για να μπορούμε να τα αξιοποιήσουμε μέσα στο σενάριο χωρίς να κουράσουμε με υπεραναλύσεις. Ακόμη, πρέπει να βρίσκονται σε διαφωνία μεταξύ τους για να υπάρχει ενδιαφέρον στην εξέλιξη της ιστορίας.

Ο χώρος πρέπει να είναι καθορισμένος είτε είναι πραγματικός είτε φανταστικός.

Το κείμενο δεν πρέπει να οδηγείται σε μονολόγους που τα παιδιά αδυνατούν να παρακολουθήσουν. Πρέπει να βασίζεται στον διάλογο που θα είναι γραμμένος σε άμεσο και σαφές ύφος χωρίς όμως να γίνεται απλοϊκός γιατί θα γίνει πληκτικός.